M. Kotian, poslanec: (2001-11-29):
Pán poslanec Húska, slúži vám ku cti, že ste sa nedali vyprovokovať pani ministerkou a že ste odpovedali v rozprave slušne a odborne aj na jej otázky, ktoré vám kládla, keď ste rozprávali. Ale chcel som ešte povedať toľko, keď ste spomínali, že táto kauza je ako vyšitá. Viete, týchto káuz má táto vláda a táto vládna garnitúra niekoľko. Je ich niekoľko desiatok a pochopiteľne, že budeme o týchto kauzách vedieť niekedy o niečo viac, a to vtedy, keď bude po parlamentných voľbách v roku 2002. Vtedy sa dozvieme pravdu a vtedy sa asi dozvieme aj pravdu o Devín banke, čo sa tam dialo, lebo bude maximálnym záujmom tejto vlády a tejto vládnej garnitúry, aby tieto informácie neprenikli medzi národ. Viete, 11 mld. Sk, doslova 11 mld. Sk hodiť cez palubu, je veľký peniaz na to, aby sa tak dialo. Ja by som chcel ešte povedať, to sa týka aj pána poslanca Kužmu, čo spomínal a som veľmi prekvapený, že Devín banka padla preto, lebo došlo k zmene garnitúry, politickej garnitúry v Ruskej federácii. No nič, páni koaliční poslanci, nič vám neostáva, len zavolať na zodpovednosť prezidenta Ruskej federácie pána Putina a opýtať sa ho, akým právom sa dostal na túto pozíciu. Nejako sa už musí nejaký vinník predsa nájsť. Viete, keď hovoríme o demokracii v tomto štáte, tak demokracia bude v tomto štáte vtedy, keď sa vzdajú svojich ministerských pozícií, vrátane pána guvernéra Národnej banky týchto funkcií títo traja zástupcovia, ktorí v parlamente sedia. M. Andel, podpredseda NR SR: Ďakujem. Slovo má pani poslankyňa Malíková, nech sa páči. A. Malíková, poslankyňa: Ďakujem za slovo. Tu sa už pomaly vytvára dojem, akoby Devín banka bola synonymom deblokácie. Ja by som bola preto veľmi rada, pretože v skutočnosti dobre vieme, že to tak nie je, aby sa vyčíslili, trebárs, aj percentuálne podiely, ktoré sa deblokovali cez Devín banku a zistíte, že je to absolútna fikcia. Nedávno, pred pár hodinami sme zažili škandál, keď Dzurinda ako predseda vlády porušil predvolebné moratórium a v priamom prenose si vylepšoval naštrbený celkový dojem a snažil sa zasiahnuť do volebnej kampane. (Krik v sále.) Ja by som teraz dala priestor, aby si mohli občania Slovenskej republiky v priamom prenose pozrieť túto poloprázdnu sálu, záujem poslancov, ale aj zodpovedných členov vlády a koalície, ako sledujú záujmy občanov, keď sa tu doslova rozkradlo... (Ruch v sále.) Nechcete to počúvať? Rozkradlo sa s vašou pomocou 11 mld. Sk. M. Andel, podpredseda NR SR: Priatelia, pokoj v rokovacej miestnosti. A. Malíková, poslankyňa: Mne tak ľahko ústa nezatvoríte. Kauza Devín banky je kauza o tom, že sa tu ukradlo 11 mld. Sk. Pýtam sa, kde je Dzurinda ako predseda vlády a SDKÚ, kde je Migaš ako predseda SDĽ a parlamentu, kde je Bugár, ktorý je tiež členom koaličnej rady. Diskutujte vtedy, keď sa prihlásite. Myslím si, že Slovenská republika už veľmi dlho nie je právny štát, pretože v každom právnom štáte sa za kradnutie ide do väzenia. Tu nie, tu sa sedí na vysokých straníckych postoch a vy nechcete počúvať pravdu. Pán Mikloš, myslíte si, že toto vylepší celkový dojem ekonomiky Slovenskej republiky? Veď v korupcii sme na úrovni Kolumbie, to sú hodnotenia medzinárodných inštitúcií. Čiže Strana demokratickej ľavice namiesto nekultúrneho správania by si mala spytovať svedomie. Ďakujem. M. Andel, podpredseda NR SR: Ďakujem. (Ruch v sále.) Priatelia, pokoj v rokovacej miestnosti. Na svojich predrečníkov chce reagovať pán poslanec Húska. Pán kolega, nech sa páči, máte slovo. A. M. Húska, poslanec: Ďakujem pekne. Budem reagovať nie dákym nediferencovaným spôsobom. Samozrejme, že je tu veľmi diferencovaná zodpovednosť. Napríklad Národná banka alebo bankový dohľad zodpovedá predovšetkým za to, že nie dosť energicky postupovala pri svojich kontrolných funkciách voči vláde. Aj to uznávam, že to nie je jednoduché byť partnerom vlády, tobôž nie vlády, ktorá, bohužiaľ, sa ocitla v situácii, že mala ústavnú väčšinu na základe koaličného zlepenca a táto vláda, samozrejme, sa cítila aj veľmi silná a myslela si, že si môže dovoliť všeličo. Napriek tomu chcem upozorniť aj pána poslanca Kužmu, aj pokiaľ ide o rozsahy deblokácií, tam nie sú dôležité len samotné jednotlivé transakcie deblokačné, ale trend, ktorý sa pohybuje teraz približne od 30 % k 75 % odpočítania. To znamená, že toto je mimoriadne nebezpečné a toto je vlastne utrácanie peňazí, ktorým sme celkom právom boli v podstate v úlohe veriteľov, a preto bolo, samozrejme, potrebné veľmi rozumne a veľmi opatrne nakladať so zahraničnými partnermi, aby sme deblokácie uskutočnili čo najvýhodnejšie pre nás. To bol vlastne zmysel postupu. Ja nechcem tu naozaj schválne biť hlava-nehlava, ale takéto sú skutočnosti. Je to politicky neúnosné. (Ozval sa zvuk časomiery.) M. Andel, podpredseda NR SR: Ďakujem. Priatelia, prerušujem 53. schôdzu Národnej rady Slovenskej republiky. V rokovaní budeme pokračovať zajtra o 9.00 hodine doobeda s tým, že ešte v rozprave vystúpi pán poslanec Gyurovszky a po ňom pán poslanec Tatár. Želám vám príjemnú dobrú noc. (Rokovanie bolo prerušené o 19.07 hodine.)